TILBAKE: Utøya har reist seg og er igjen et levende leirsted for nye engasjerte ungdommer. Men bak latteren, flørtinga, fotballturneringene og bading i Tyrifjorden ligger også alvoret.

22. juli

En ung gutt sprekker i stemmen i det han roper over sletta.

– Hallo! Det er noen som har glemt en pose her med Kapitalen og myggspray i.

13-åringen, som er blant de yngste på Rød Ungdoms (RUs) sommerleir, er i gang med å pakke sammen teltet sitt og forsøker å gjenforene Marx og insektgiften med sin rettmessige eier.

Det er onsdag 19. juli og siste dagen av leiren. Partiet Rødts ungdomsorganisasjon RU hadde sommerleir på Utøya for første gang i 2003 og har vært tilbake flere ganger. RU-leder Linn-Elise Øhn Mehlen (25) var på sin første Utøya-leir i 2008. Det var riktignok med AUF.

– Jeg syntes mye med AUF var bra. Men jeg meldte meg inn i RU den dagen Ap stemte for EUs tjenestedirektiv. Det er nok en litt nerdete sak, men siden da har det vært RU for meg, forteller hun.

Ungdomspartilederen var på Utøya med RU de to påfølgende årene. I 2011 ble RUs sommerleir avlyst etter terroren 22. juli. Etter det har organisasjonen hatt sommerleir forskjellige steder, men er i år tilbake på Utøya for første gang siden 2010.

– Jeg trodde det skulle være vanskeligere å komme tilbake til Utøya, men det har vært veldig fint. RU har omfavnet øya. Det er en fin blanding av nye og gamle folk, og halvparten av dem som er her er helt nye.

Utøya: • Utøya ligger i Tyrifjorden i Buskerud og eies av AUF som har brukt øya til leirsted siden 1950-tallet. • AUFs sommerleir på Utøya var et mål for terroren 22. juli 2011. 69 mennesker ble drept. • I 2015 arrangerte AUF igjen sommerleir på Utøya. • Utøya drives i dag som leir- og konferansested. Det er et læringssenter og et minnested for 22. juli på øya.

Tidlig i teltleiren

Rundt 100 ungdommer i aldersgruppen fra 13 år og opp har vært samlet på leiren. Øya i Tyrifjorden har vist seg fra sin beste side, med upåklagelig sommervær hele uka. Klassekampen ankommer klokken åtte om morgenen, mens de fleste av leirdeltakerne fortsatt sover. Et tredvetalls telt er slått opp utover gressletta øverst på øya, fordelt i forskjellige leirer med særegne dekorasjoner og leirnavn.

Midt på sletta står et bitte lite telt dekket av en stor grønn presenning. Ut krabber RUs generalsekretær Anja Tørnes Brekke (21), som forteller at presenningen har vært helt nødvendig.

– Vi ga 199 kroner for teltet på Biltema. Det viste seg å egentlig ikke være et utetelt.

Anja presser sammen soveposen og får klærne opp i kofferten. Selv om nesten ingen har stått opp, har hun allerede vært i dusjen. Som en del av leirledelsen vet hun at det kan bli travelt når alle skal forlate øya på ettermiddagen.

– Jeg pakker ned før frokost, så jeg kan hjelpe til med alt annet etterpå. I RU driver vi med revolusjonær rydding. Det skal alltid se bedre ut når vi drar enn da vi kom, sier Anja og ler.

Fem sommerleire

Og det kommer flere som vil sette pris på at RU rydder opp etter seg. For Utøya AS som driver leirstedet, er dette bare oppvarmingen til en travel leirsommer. I neste uke kommer SVs ungdomsorganisasjon Sosialistisk Ungdom, og første uka i august lander selve moderskipet, tusen AUF-ere som skal bade, kline, danse og gjøre seg klare for høstens valgkamp.

Daglig leder Jørgen Frydnes er fornøyd med det høye aktivitetsnivået.

– Det går veldig bra, for å være helt ærlig. Vi har fem ulike sommerleirer i år. Både RU, SU og AUF, samt en internasjonal sommerleir i regi av LOs barneorganisasjon Framfylkingen og en europeisk samling for å motarbeide hatprat og hatytringer i regi av Europarådet.

Frydnes forteller at store deler av fagbevegelsen også bruker øya til møter og konferanser. Gjennom høsten skal mange skoleungdommer besøke øya, og Human Etisk forbund skal også ha arrangementer her.

Men han understreker også at det skal være rom for at de som er berørt av 22. juli skal kunne finne en stille stund og få være på øya i fred og ro.

– 22. juli kommer det alltid til å være minnemarkering her. Samtidig kommer berørte til Utøya året rundt. Vi er opptatt av å legge til rette for dem, og alle berørte er hjertelig velkomne året gjennom.

– Alle her er så glade

I leiren «Småbruket» har Sara Kjølås (17) fra Tana og Ida-Maria Søvsø (17) fra Vadsø begynt å rydde sammen sakene sine. Finnmarkingene er med i Tana Rød Ungdom og har vært på sin aller første sommerleir med RU. De har ingenting å utsette på stemningen.

– Alle her er så glade. Hjemme i Finnmark ser man ikke på hverandre. Du stopper ikke og sier hei til folk du ikke kjenner godt. Her er alle kjempehyggelige, og jeg har fått nye venner, sier Ida-Maria.

At deres del av leiren har fått navnet Småbruket, er ikke så rart siden både Sara og Ida-Maria er elever ved landbruksskolen i Tana. Sara vil gjerne tilbake på sommerleir også neste år.

– Det frister til gjentakelse. Hele pakka er så bra. Det har vært fint vær og masse flinke folk. Det har rett og slett bare vært koselig, sier hun.

Tross et tett program med mye politikk hver eneste dag, har det også blitt tid til å slappe av i sola. Men badetemperaturene i Tyrifjorden har ikke imponert jentene fra nord.

– Hjemme bader vi i kulper i Tanaelva som kan bli ganske varme. Det er kaldere her nede, sier Sara.

Tett program

Rød Ungdom utnytter også avreisedagen til det fulle. Frokosten serveres fra ni til ti, og så bærer det ut for en politisk innledning ute i bakken på Utøya.

Et raskt anslag tilsier at det mangler noen titalls ungdommer foran scenekanten. Mange skal ha holdt ut til de seine nattetimer for å få med seg alt på siste leirkveld, og noen av dem kommer tuslende ned midt under foredraget.

En som har en god unnskyldning for å ligge ekstra lenge, er Jor Hjulstad Tvedt (23). To plasterlapper på magen vitner om litt uventet dramatikk under leiren. Etter å ha fått stadig sterkere magesmerter på mandag, tok han siste buss inn til legevakta i Oslo. Ti minutter senere lå han i ambulansen og ble operert for blindtarmsbetennelse. Men selv ikke en operasjon stopper han fra å nyte sommerleiren.

– Jeg ble skrevet ut klokka fire i går ettermiddag og var her klokka seks. Hjemme hadde jeg bare ligget alene. Her har jeg masse selskap. Men jeg sov ikke i teltet i natt.

Tyngre for de eldste

Jor er sammen med kjæresten Veslemøy Olde Heyerdahl (22) blant de eldste på sommerleiren. De skulle vært på RUs sommerleir i 2011, som ble avlyst etter terrorangrepet. Veslemøy sier hun var veldig i tvil på om det var mulig å reise tilbake til Utøya etter det som skjedde.

– Jeg kjente det veldig på kroppen og fryktet at det bare skulle være vondt å være her. Og i starten var det tøft. Jeg fikk et lite sammenbrudd inne på Hegnhuset, sier hun.

Hegnhuset omgir deler av det gamle kafébygget hvor 13 mennesker ble drept. Men mange reddet også livet her inne. Bygningen er læringssenteret på øya, og der vises tidslinjen fra 22. juli, og tekstmeldinger fra dem som var på øya.

– Jeg føler meg forpliktet til å gå inn på Hegnhuset og ta inn over meg det som har skjedd. Samtidig føles det faktisk naturlig å ha sommerleir her. Vi er privilegerte som får være med å ta øya tilbake. Det føles som en ære, sier Heyerdahl.

Tvedt er sentralstyremedlem i RU og forteller at mange var ambivalente til å bruke Utøya igjen. Derfor dro hele landsstyret til øya i april.

– Det var smart å dra hit og se at det gikk an å kose seg her. Og det er nok vi eldre som føler mest på det som har vært. Kanskje er det den neste generasjonen, de unge, som virkelig skal ta Utøya tilbake.

En ny normal

AUF-leder Mani Hussaini liker ikke begrepet «å ta Utøya tilbake».

– Det var ingen som tok øya fra oss. Utøya har alltid vært der og vil fortsatt være det. Men det var et uttalt mål å blåse nytt liv i Utøya. Her er det så mye historie og så mange fine minner. Vi kan ikke la den mørke dagen få overskygge all den lyse historien.

Denne sommeren skal mange hundre nye ungdommer besøke Utøya. Mani Hussaini mener øya har blitt noe annet enn den var.

– Utøya etter 22. juli kan aldri bli det samme som den var. Det er et dypt sår her, hvor 69 av våre kamerater ble frarøvet livet. 22. juli vil være med oss hver eneste dag. Utøya skal være et sted hvor vi minnes, engasjeres og lærer. Samtidig skal det være et sted for å ha det gøy med alt det fine som skjer på sommerleir, sier AUF-lederen.

– Det er det som er det nye Utøya, og det begynner å normalisere seg nå.

johnt@klassekampen.no